Aštuonkojė

**Aštunkojė** () – tryliktasis filmas apie britų agento 007 Džeimso Bondo nuotykius, sukurtas 1983 metais. Pagrindinį vaidmenį jame atliko Roger Moore, o režisavo John Glen.

Filmas pavadintas pagal rašytojo Iano Flemingo romaną „Octopussy and The Living Daylights“, pasirodžiusią 1966 metais, ir tai vienintelis ryšys tarp rašytinio kūrinio ir filmo.

Žurnalas „Entertainment Weekly“ paskelbė filmą trečiu blogiausiu Bondo serijoje.

Tais pačiais, 1983, metais pasirodė dar vienas filmas apie agentą 007 – „Niekada nesakyk niekada“ su aktoriumi Sean Connery. Jį sukūrė ne kompanija „EON“, o dalies Bondo autorinių teisių savininkas Kevinas McClory.

## Aktoriai

* Roger Moore – agentas 007 *Džeimsas Bondas*
* Maud Adams – *Octopussy (Aštuonkojė)*, deimantų kontrabandininkė ir pasiturinti verslininkė
* Louis Jourdan – *Kamal Khan*, pagrindinis neigiamas personažas, afganų princas, prekiaujantis ginklais
* Kabir Bedi – *Gobinda*, Khano asmens sargybinis
* Steven Berkoff – generolas *Orlovas*, sovietų kariškis, siekiantis karinio konflikto tarp SSRS ir JAV
* Kristina Wayborn – *Magda*, Aštunkojės ir Khano patikėtinė
* Vijay Amritraj – *Vijay*, Bondo pagalbininkas Indijoje
* David Meyer ir Anthony Meyer – *Miška* ir *Griška*, Khano smogikai
* Desmond Llewelyn – *Q*
* Robert Brown – *M*, Bondo viršininkas
* Geoffrey Keen – *Fredrick Gray*, Britanijos gynybos ministras
* Walter Gotell – generolas *Gogolis*, KGB viršininkas, besistengiantis sustabdyti generolą Orlovą
* Andy Bradford – agentas *009*
* Douglas Wilmer – *Jim Fanning*, britų slaptosios tarnybos darbuotojas
* Lois Maxwell – *panelė Moneypenny*, M sekretorė
* Michaela Clavell – *Penelope Smallbone*, Moneypenny padėjėja

Iš pradžių prodiuseriai nenorėjo Maud Adams skirti *Aštuonkojės* vaidmens, nes jos ankstesnė herojė žuvo filme „Žmogus su auksiniu pistoletu“. Kitos kandidatės buvo Sybil Danning, Faye Dunaway ir Persis Khambatta.

*M* vaidmuo pirmą kartą atiteko Robertui Brownui, nes ankstesnis jo atlikėjas Bernardas Lee mirė 1981 metais. Brownas jau buvo vaidinęs filme apie agentą 007: „Šnipas, kuris mane mylėjo“ jis įkūnijo britų admirolą.

Nedidelį vaidmenį filme atliekantis Vijay Amritraj tuo metu buvo profesionalus teniso žaidėjas.

## Filmas

Po „Tik Tavo akims“ pasirodymo Rogeris Moore pareiškė nebenorintis daugiau vaidinti Džeimso Bondo. Jo sutartis penkiems filmams jau buvo pasibaigusi ir prodiuseriai ėmė ieškoti kito aktoriaus. Pagrindiniai kandidatai buvo Timothy Daltonas ir Jamesas Brolinas. Tačiau kitai kino studijai pranešus apie ketinimą filmuoti „Niekada nesakyk niekada“ su Seanu Connery, prodiuseriai dar kartą sutarė su Rogeriu Moore, tikėdamiesi, kad žymus aktorius bus tinkama atsvara Conneriui. Tuo tarpu trys filmuoti Jameso Brolino testai buvo įtraukti į filmo „Aštuonkojė“ specialų leidimą su užrašu „Jamesas Brolinas: žmogus, kuris vaidins Džeimsą Bondą“.

Filmo premjeroje *Odeon Leicester Square* dalyvavo princas Čarlzas
ir Velso princesė Diana. Jis pasirodė keliais mėnesiais anksčiau negu konkurentų filmo „Kamuolinio žaibo“ perdirbinys „Niekada nesakyk niekada“ ir, uždirbęs 187,5 milijono dolerių, aplenkė šį pagal pajamas.

## Muzika

Pagrindinę filmo dainą „All Time High“ atliko Rita Coolidge, o ją sukūrė Johnas Barry ir Timas Rice. Tai viena iš šešių titulinių Bondo serijos filmų dainų, kurių pavadinimai nesutampa su filmo pavadinimu.

„All Time High“ Billboard Hot 100 sąraše pasiekė 36 vietą, o „US Billboard Adult Contemporary“ keturias savaites išbuvo 1-oje pozicijoje.

## Apdovanojimai

* Saturno apdovanojimo nominacijos už geriausią fantastikos filmą ir geriausią antraplanį moters vaidmenį (Maud Adams).
* Golden Screen apdovanojimas.
* Golden Reel apdovanojimas už garso efektus.

## Šaltiniai